Γουλιέλμος Ερρίκος του Νασσάου-Ζάαρμπρυκεν

Βιογραφία

Ήταν ο δευτερότοκος (επιζών) γιος του Γουλιέλμου-Ερρίκου πρίγκιπα του Νασσάου-Ούζινγκεν και της Καρλόττας-Αμαλίας, κόρης του Ερρίκου κόμη του Νασσάου-Ντίλενμπουργκ. Μεγαλύτερος αδελφός του ήταν ο Κάρολος.
Γεννήθηκε 20 ημέρες μετά που απεβίωσε ο πατέρας του, έτσι η μητέρα του ανέλαβε επίτροπος ως το 1738 που απεβίωσε. Του έδωσε ολοκληρωμένη εκπαίδευση και ανέθρεψε τους γιους της στην Καλβινιστική πίστη. Το 1730-31 εγγράφτηκαν στο Πανεπιστήμιο του Στρασβούργου και μετά μάλλον και σε αυτό της Γενεύης, δημοφιλές στους Μεταρρυθμιστές. Έκανε τη μεγάλη Περιήγηση της Ευρώπης και επισκέφτηκε την Αυλή του Λουδοβίκου ΙΕ΄ της Γαλλίας. Από το 1738 ανέλαβε επίτροπος ο μεγαλύτερος αδελφός του Κάρολος, ώσπου στα 22 του θεωρήθηκε ενήλικος. 
Το 1728 απεβίωσε ο εξάδελφος του πατέρα τους, ο Φρειδερίκος-Λουδοβίκος κόμης του Νασσάου-Όττβαϊλερ & Ζάαρμπρυκεν. Δεν είχε άρρενα τέκνα και ήταν ο τελευταίος του κλάδου του, έτσι τον κληρονόμησαν. Το 1735 ο Κάρολος κράτησε τις πατρικές κτήσεις Ούζινγκεν, Βήσμπαντεν και Ίντσταϊν (όλα στη δεξιά όχθη του Ρήνου) για τον εαυτό του και παραχώρησε το Ζάαρμπρυκεν (στην αριστερή όχθη) στον Γουλιέλμο-Ερρίκο. Το Ζάαρμπρυκεν είχε έκταση 22 τετραγωνικά μίλια και 22.000 κατοίκους· ήταν το μικρότερο πριγκιπάτο της Ευρώπης.

Πολιτική και Οικονομία

Το 1741 συμμετείχε με το Σύνταγμά του στον Πόλεμο για την Αυστριακή Διαδοχή (1740-48). Το επόμενο έτος επισκέφτηκε τη Φρανκφούρτη για τη στέψη του Καρόλου Ζ΄ των Βίττελσμπαχ ως βασιλιά της Γερμανίας. Εκεί πώλησε το Σύνταγμά του στον λάντγκραβο της Έσσης-Ντάρμστατ. Επίσης γνώρισε τη μέλλουσα σύζυγό του Σοφία. 
Έλαβε μέρος στον Επταετή Πόλεμο (1756-1763) με δικό του σώμα στρατού. Είχε στενούς δεσμούς με τη γειτονική Γαλλία και συχνά ταξίδευε στο Παρίσι, όπου -κατά τη συνήθεια της εποχής- του απονεμόταν στρατιωτικές τιμές, όπως ο τίτλος του στρατάρχη. 
Αναμόρφωσε τη Διοίκηση και τη Δικαιοσύνη. Τις διαχώρισε από τη διακυβέρνηση και εξέδωσε νόμους σύμφωνα με τις αρχές της Πεφωτισμένης Δεσποτείας της εποχής του. Η οικονομία του ήταν καμεραλιστική (γραφειοκρατική) κατά τα πρότυπα της εποχής του. Τυποποίησε τους φόρους και έφτιαξε κτηματολόγιο όπως το Αυστριακό. Προώθησε σύγχρονες αγροτικές μεθόδους, όπως η καλλιέργεια της πατάτας και ο έλεγχος των παρασίτων. Ασχολήθηκε με την εξόρυξη άνθρακα και τη χύτευση του σιδήρου. Κρατικοποίησε τα ορυχεία και μίσθωσε τα σιδηρουργεία σε επιχειρηματίες όπως ο Σερφμπέερ. Έθεσε τις βάσεις για την αρχή μίας βιομηχανοποιημένης οικονομίας, που εξελίχθηκε αργότερα στη υψηλή εκβιομηχάνιση της περιοχής Ζάαρλαντ. Τα αυξημένα έσοδά του δαπανήθηκαν σε μεγάλες οικοδομικές δραστηριότητες.

Επέκταση της πόλης Ζάαρμπρυκεν

Ο Γουλιέλμος-Ερρίκος και άλλοι ευγενείς μετακόμισαν από το Ούζινγκεν στο Ζάαρμπρυκεν και άρχισαν την ανάπτυξη της πρωτεύουσας. Η πόλη, που είχε ζημιωθεί από τον Τριακονταετή Πόλεμο (1618-48) και τον Πόλεμο των Συνόδων (1683-84), επανασχεδιάστηκε και επεκτάθηκε σε μπαρόκ ρυθμό από τον αρχιτέκτονα Φρήντριχ-Γιόαχιμ Στένκελ. Το κάστρο Ζάαρμπρυκεν, ο ναός του Λουδοβίκου και η βασιλική του Αγ. Ιωάννη είναι αξιοσημείωτα κτήρια της εποχής. Έκτισε έναν αριθμό ανακτόρων και μεγάρων· στην πόλη κυριαρχούν ακόμη τα κτήριά του. Η μνήμη του είναι παρούσα, άφησε όμως ένα τεράστιο χρέος στον γιο του.

Η πεφωτισμένη δεσποτεία του

Οι μονάρχες της εποχής του δοκίμασαν τις δυνατότητες και τα όρια της Πεφωτισμένης Δεσποτείας. Σύμφωνα με τις αρχές της έκανε νομικές μεταρρυθμίσεις, έδωσε οικονομικά ερεθίσματα και είχε  θρησκευτική ανεκτικότητα. Από την άλλη ήταν ο ηγεμόνας που απαγόρευε τους υπηκόους του από τη διακυβέρνηση, ρύθμισε λεπτομέρειες της ζωής τους με πληθώρα διατάξεων και κατέπνιξε σκληρά κοινωνικές αντιδράσεις.